Гьел рагIабазулъ буго жиндирго напсалде гIайибги гьабун, щоларелъухъ гIумруялъ инагьдилев вукIинчIого, жиндиего рекъараб бакIалде кверги битIун, гIадамазул гIадаб магIишат гьабулев вукIунареван жиндиего гьабулеб гъвелги. ХIакъикъаталда МахIмудица жиндирго росулъ РабигIат абулей гIадан ячун йикIана. I956 соналъ ХъахIабросулъе вачIарав Гъоркьияб ЧIугIлиса СагIид ГIазизовас лъай – хъвай гьабуна жийго РабигIатилгун, гьеб мехалъ гьей йикIун йиго херлъарай гIадан, гьев вукIун вуго росулъе вачIун басмаялда рахъизе МахIмудил загьирлъичIел кучIдул ралагьизе. РабигIатилги СагIид ГIазизовасулги ккараб гара – чIвари хисизабичIого хъвалеб буго, гьес цIунун батараб тетрадалдасан. Гьобол жаниве вачIингун РабигIатица гьикъула.